钦定古今图书集成/理学汇编/经籍典/第106卷 > 北魏关氏易传〈天水赵蕤注〉 > 《卜百年义》第一
## 钦定古今图书集成/理学汇编/经籍典/第106卷 > 北魏关氏易传〈天水赵蕤注〉 > 《卜百年义》第一

同州刺史王彦问于《关子》曰：“夫治乱损益，各以数至，
苟推其道，百世可知。彦不佞，愿假先生之筮一以决
之。”关子曰：“占算幽微，至诚一虑，多则有惑。请命蓍卦，
以百年为断。”既而揲蓍布卦，得《夬》之《革》。䷡

自《夬》六变至《既济》，凡二十四卦。《夬》九二化《革》六二，是二六十二为纪也。

舍蓍而叹曰：“当今大运，不过二再传尔。”

每一十二年为一运，二再传二十四年。

从今甲申。

今为所卜之年甲申，魏宣武正始元年也。

二十四年戊申，天下当大乱，而祸始宫掖。

《革》六二以柔居中，离女之变。

有“蕃臣柄政，世伏其强。”

《外卦》《兑》九四，居三阳之中，有“干君” 之象，蕃臣外也。

若“用之以道”，则桓、文之举也。

魏宣武正始元年甲申，至十二年乙未而崩。明帝立跨十二年戊申亦薨，此大运再传也。蕃臣尔朱荣举兵投灵太后而专魏政，此世伏其强，祸始宫掖也。言“用之以道” 者，二端之义。

如不以道，臣主俱屠地也。

庄帝立三年，诛尔朱荣，荣子复杀庄帝，俱屠地之应也。

彦曰：“其人安出？”子曰：“参、代之墟有异气焉，若出，其在
并之郊乎？”

参代并之分野

彦曰：“此人不振，苍生何属？”子曰：“当有二雄举而中原分。”

一雄九五、九三两爻上下有民，故“分” 也。高欢立魏静帝，号东魏，宇文泰立魏文帝，号西魏。此二雄分中原之应也。

彦曰：“各能成乎？”子曰：“我隙彼动，能无成乎？”

内卦我也，外卦彼也。内卦九二化为六二，《隙》之象也。外卦九四，举三阳而决群阴，是动之象也。东西魏有隙，高欢建齐，宇文泰建周，动而成之应也。

若无大贤扶之，恐皆不能成名。

不能建长久功名

彦曰：“请刻其岁。”子曰：“始于甲寅，卒于庚子，天之数也。”

是时天数转至此尽也。甲寅，是魏分东西时也。庚子，是后周灭于隋时也。然以卦言，《夬》之《干》《兑》，西北位也；变《革》之《兑》《离》，乃转南也。庚子，西北尽矣，故曰“天之数。” 言夬决尽，则将有革命者也。《离》南方之卦，而丙午应焉。义见下。

彦曰：“何国先亡？”子曰：“不战德而诈权，则旧者先亡。”

《革》，去故也。是以“旧” 者不利。东魏旧也。故先亡。

彦曰：“其后何如？”子曰：“辛丑之岁，当有恭俭之主，起布
衣而并六合。”

“革尽则变，乱穷则治” ，数穷则始，故“必有布衣恭俭者出焉” ，《易》理然也。

彦曰：“其东南乎？”

彦恐天数尽庚子，则地位起东南，恐东南有真主出，故问之也。

子曰：“必在西北。”

此以人事易理然也。非执一端。故曰“西北” 也。

夫平大乱不可以文治，必须以武定。且北，用武之国
也。

此言“东南文弊，则西北武兴。” 崆峒之人，武北主杀象也。

且“东南之俗，其弊也剽。”

剽犹僭窃浮浅也。江南六朝，文章剽浅，终之陈后主、江总，浮靡放荡，习以成俗，遂至亡国，故曰“剽。”

《西北之俗》，其兴也勃。

“勃然” ，武怒之象。“参代异气，应乎并州。” 其后唐高祖起太原，平大乱，则“武定” 之功也。

“况东南”，中国之旧主也。

“自晋东迁” ，未亡中国。

中国之废久矣。天之所废，孰能兴之？

宋而江南弱，而中国有后魏，都洛阳，是江南旧号已废，而中国别有新王也。

彦曰：“东南之岁可刻乎？”子曰：“东南不出，运历三百。”

江南自吴孙权《三分国》，魏黄初元年壬寅至陈宣帝太康十三年辛丑，正三百年。是岁，隋文帝受周禅，开皇元年也。然而陈宣帝次辛丑一年而崩，后主立七年，国亡，皆出三百之外，盖闰位馀气也。言“定三百” 者，以五行云也。

“大贤大圣”，不可卒遇，能终其运，所幸多矣。

陈无贤臣幸延七年

且辛丑之岁，明王当兴，定天下者不出九载，己酉，江
东其危乎？

隋开皇元年己酉，平陈天下始一统。

彦曰：“明王既兴，其道若何？”子曰：“设斯人有始有卒，五
帝三王之化复矣。若无三五之道，则必终之以骄，加
之以亢，晚节末路，有桀、纣之主出焉，天下复乱矣。”

“得天命者必得人事” ，苟人事不修其道，则天亦废之矣。隋文帝虽混一天下，而任非贤才，不行三五之道，龊龊于骄亢之政。果炀帝篡立，复大乱焉。

“改张易调”，其兴实难。

常主庸臣守之，所以难能改归王道也。

苛化虐政，其穷必酷。

“废道浸久，极则必酷” ，《易》之理也。

《故》曰：“大军之后，必有凶年。”

废耕故也

积乱之后，必有凶主。

尚法故也

理当然也。

人事当然

彦曰：“先王之道竟亡乎？”子曰：“何谓能亡也？”

“王道如天地” ，虽有弊亏之变，而不能无天地也。

夫明主久旷，必有达者兴焉。

“上无明主行其道，则下当有达者修其文。” 仲尼、《文中子》是也。

而能“行其典礼”，此“三才”“五常”所由系也。

系于达者也

孔子曰：“《文》不在兹乎？此王道不能亡也。”

《关子》知王道久废，当有圣人出焉，与文中子数门人兴唐室

彦曰：“请推其数。”子曰：“乾坤之策，阴阳之数，推而行之，
不过三百六十六

成岁之数，三百六旬有六日也。

引而伸之，不过三百八十四。

演卦数也。三百八十四爻。

“终则有始”，天之道也。

此《关氏占法》，其精微未详。

噫朗闻之先圣，与卦象相契。

“先圣” 泛言古明王达者也。

《自魏》以降，天下无真主。

僭乱相仍

故“黄初元年庚子，至今二百八十四载。”

魏黄初元年至梁天监三年，后魏正始元年，岁次甲申。

更八十二年丙午。

“陈后主至德四年。” 隋开皇六年也。

三百六十六矣，当有达者生焉。

应文中子生。是年，文中子三岁矣。

更十八年甲子，当有王者合焉。

隋文帝仁寿四年也。文中子至长安谒文帝，帝不能用，亦应王者合也。

用之则王道振，不用则洙泗之教修矣。

孔子“退居洙泗之间，修王道。《文中子》不遇” ，亦然。

彦曰：“其人安出？”子曰：“唐、晋之郊乎？”

亦取上文“西北” 义也。

昔殷后不王。

宋殷后也

“而仲尼生周，周后不王。”斯人生晋，生周者，周公之馀
烈也。

仲尼终周公之道

《生晋》者，陶唐之遗风乎？

晋魏之唐

《天地之数》，宜契“自然。”

丙午系乎天，唐晋系乎地。

彦曰：“此后何如？”子曰：“始于甲申，止于甲子。”

仁寿四年岁在甲子

《正》百年矣，过此未之或知也。

卜以百年为断，至是止也。